《中夜闻风雨满林明旦即为重九情之所至辄见一》
明代·许继

梦觉清夜分，林塘响风雨。
虚怀怯病枕，展转心自语。
重阳适兹日，兴感眷时序。
柔道方汇征，嘉名固宜与。
嘹嘹冥鸿翔，摵摵凉叶委。
抚迹徒有悲，抽思谩无绪。
登高候明发，新寒薄衡宇。
黄花满山篱，采采怀俦侣。

作者简介：（1350—1386）浙江宁海人，字士修。刻意经学，尤善古诗，有魏晋风韵。安贫守道，自号观乐生。洪武中，以荐授台州训导。